এবার কলকাতায় ট্যাক্সির মতো অ্যাপেই বুক করা যাবে অটো

কলকাতা: এবার ট্যাস্কির (Taxi) মতো অটো (Auto) বুক করা যাবে অ্যাপের (APP) মাধ্যমে। মুম্বই (Mumbai) ও বেঙ্গালুরুতে (Bengaluru) এই ব্যবস্থা চালু থাকলেও কলকাতায় (Kolkata) ছিল না, এবার এই পরিষেবা পেতে চলেছে তিলোত্তমার বাসিন্দারাও।

শুক্রবার পুলিশ ও পরিবহণ দফতরের কর্তাদের সঙ্গে ওলা, উবারের মতো অ্যাপ পরিবহণ সংস্থাগুলির একটি বৈঠক হয়, সেখানেই ঠিক হয়। সেখানে অটো শ্রমিক সংগঠনের প্রতিনিধিরাও ছিলেন। কোন রুটের অটো অ্যাপের মাধ্যমে পরিচালনা করা যেতে পারে, সেই মতামত চাওয়া হয়েছিল শ্রমিক প্রতিনিধিদের কাছে।

আরও পড়ুন: ‘ভুতুড়ে ভোটার’ ধরতে এবার ময়দানে সাংসদ সায়নী ঘোষ ও বিধায়ক লাভলী মৈত্র

মুম্বই, বেঙ্গালুরু, হায়দরাবাদ দিল্লির মতো শহরে অটোতে করে শহরের যেকোনও জায়গায় ভ্রমণ করা যায়। সেখানে ট্যাক্সির মতো ভাড়া দেন যাত্রীরা। ফলে যারা বেশির ভাড়ার কারণে ট্যাক্সিতে যেতে পারেন না, তারা অটো করে ভ্রমণ করতে পারেন। ওলা বা উবারের মতো অ্যাপগুলিও সেখানে অনলাইনে অটো ভাড়া নেওয়ার সুবিধা দিয়ে থাকে। তবে অ্যাপের মাধ্যমে অটো ভাড়া করা যায় না কলকাতায়। কারণ কলকাতায় অটো চলে ‘রুটে’।

এবার নিউটাউনে (New Town) অ্যাপের মাধ্যমে অটো বুক করা যাবে বলে দাবি করা হল রিপোর্টে। জানা গিয়েছে, নিউটাউনে পাইলট প্রোজেক্ট হিসেবে চালু হবে অ্যাপ অটো পরিষেবা। ভবিষ্যতে কলকাতা ও তার শহরতলীতে এই পরিষেবা চালু হবে। তবে এই অ্যাপ অটো পরিষেবা চালুর জেরে যে রুটের অটো পরিষেবা বন্ধ হয়ে যাবে, তেমনটাও নয়।

এদিকে নিউটাউনে চালু হওয়া এই অ্যাপ অটোগুলি কলকাতা পুলিশ পরিচালিত এলাকায় প্রবেশ করতে পারবে না। পরবর্তীকালে অটোর জোন ভাগ করে দেওয়া হবে। এই আবহে উত্তর কলকাতার অটো মধ্য কলকাতায় যেতে পারবে না। তবে আপাতত নিউটাউনে এই প্রকল্প চালু করা হচ্ছে।

উল্লেখ্য, দিন দিন বাড়ছে অটোর দৌরাত্ম্য। আর সেখানে সন্ধ্যার পর থেকেই ইচ্ছে খুশি ভাড়া চেয়ে থাকেন অটো চালকরা। ফলে এই অটো চালকদের সঙ্গে যাত্রীদের ঝামেলা লেগেই থাকে। ফলে সাধারণ মানুষের বক্তব্য, অ্যাপ চালু হলে অটো চালকদের দৌরাত্ম্য কমবে, সুবিধা হবে নিত্যযাত্রীদের।

দেখুন অন্য খবর: